Ziņojums

**AKTĪVĀ NOVECOŠANĀS UN DARBA TIRGUS 2023.gadā**

Labklājības ministrija

Rīga, 2024

**Saturs**

**[1.](#_Toc168387188)****[DEMOGRĀFIJA](#_Toc168387188)** [3](#_Toc168387188)

**[2.](#_Toc168387189)****[EKONOMISKĀ AKTIVITĀTE UN NODARBINĀTĪBA](#_Toc168387189)** [4](#_Toc168387189)

**[3.](#_Toc168387190)****[REĢISTRĒTAIS BEZDARBS](#_Toc168387190)** [7](#_Toc168387190)

**[4.](#_Toc168387191)****[ATBALSTS GADOS VECĀKU IEDZĪVOTĀJU IEKĻAUŠANAI DARBA TIRGŪ](#_Toc168387191)** [10](#_Toc168387191)

**[KOPSAVILKUMS](#_Toc168387192)** [13](#_Toc168387192)

**[NODERĪGA INFORMĀCIJA](#_Toc168387193)** [14](#_Toc168387193)

# **DEMOGRĀFIJA**

Latviju tāpat kā daudzus citus Eiropas reģionus skar divas būtiskas problēmas - turpinās sabiedrības novecošanās un darbspējīgo iedzīvotāju skaita samazināšanās, ko ietekmē zema dzimstība un vidējā mūža ilguma pieaugums. 2023.gadā Latvijā vidējais iedzīvotāju vecums bija 42,9 gadi un vidējais mūža ilgums 75,7 gadi. Lai gan Latvijā vidējais mūža ilgums pakāpeniski pieaug, tomēr tas vēl joprojām ir viens no zemākajiem Eiropas Savienībā (turpmāk – ES).

Saskaņā ar Centrālās statistikas pārvaldes (turpmāk – CSP) datiem 2023. gada sākumā Latvijā bija 1 883 008 iedzīvotāji – par 7,3 tūkstošiem vairāk nekā pirms gada, no kuriem 41,8% (787 430) bija vecāki par 50 gadiem. Pēdējos 3 gados iedzīvotāju grupas, kuri vecāki par 50 gadiem, īpatsvars kopējā iedzīvotāju skaitā nav mainījies un ir 42% (*skat. 1.attēlu*).

1.attēls. *Personas vecākas par 50 gadiem un kopējais iedzīvotāju skaits dinamikā*

*Datu avots: CSP*

No visiem Latvijas pastāvīgajiem iedzīvotājiem 1 158 585 personas (63%) ir darbspējas vecumā (15–64 gadi). Jāatzīmē, ka salīdzinājumā ar gadu iepriekš personu darbspējas vecumā skaits ir palielinājies par 29 tūkstošiem. Iedzīvotāji vecumā no 50-64 gadiem veido 33% no darbspējas vecuma iedzīvotājiem, attiecīgi personas vecumā no 60-64 gadiem - 11% no darbspējas vecuma iedzīvotājiem.

Demogrāfijas izmaiņu un attiecīgu izaicinājumu, tai skaitā sabiedrības novecošanās, rezultātā rodas jauni izaicinājumi ekonomiskās izaugsmes un ilgtspējīgas sociālās politikas nodrošināšanai, kuru risināšanai ir nepieciešama ilgtermiņa plānošana un attiecīgas ilgtspējīgas sociālās politikas izstrāde.

# **EKONOMISKĀ AKTIVITĀTE UN NODARBINĀTĪBA**

Kopš finanšu un ekonomiskās krīzes (sākot ar 2010. gadu) ekonomiskās aktivitātes līmenis (nodarbināto un bezdarbnieku (gan reģistrētie NVA, gan nereģistrētie), kuri aktīvi meklē darbu, īpatsvars atbilstošās vecuma grupas iedzīvotāju kopskaitā, procentos) pakāpeniski pieauga, un līdz COVID-19 pandēmijai 2020. gada sākumā ekonomiskās izaugsmes iespaidā arī darba tirgus situācija bija uzlabojusies. Rezultātā tas sekmēja arī nodarbinātības kāpumu, jaunu darbavietu veidošanos, bezdarba mazināšanos un pieprasījumu pēc darbaspēka.

Līdz ar vīrusa Covid-19 straujo izplatību pasaulē un ekonomisko aktivitāšu sarukumu, kā arī ieviestajiem ierobežojumiem, 2020. gada pirmajā pusē bija vērojamas būtiskas izmaiņas darba tirgū – samazinājās nodarbinātības rādītāji un pieauga bezdarbs. Neraugoties uz negatīvajām tendencēm un pakāpeniski atceļot Covid-19 pandēmijas laikā noteiktos ierobežojumus, no 2021.gada darba tirgus situācija pamazām uzlabojas.

Kopumā 2023. gadā, Latvijā ekonomiskās aktivitātes līmenis vecuma grupā no 15-64 gadiem bija 76,6% un par 1,6 procentpunktiem pārsniedza vidējo rādītāju ES, tomēr vēl joprojām tas ir zemāks kā Igaunijā (81,6%) un Lietuvā (78,8%). Vecumā no 50-64 gadiem ekonomiskās aktivitātes līmenis Latvijā bija – 78,7%, kas bija par 5,4 procentpunktiem augstāks kā vidējais rādītājs ES. Jāatzīmē, ka 2023. gadā ekonomiskās aktivitātes līmenis vecuma grupā 55-64 gadi pārsniedza līmeni, kāds tas bija pirms Covid-19 pandēmijas 2020.gadā (74,6%), un bija 75,5% (ES vidējais līmenis – 67,0%). Savukārt, vecuma grupā no 60-64 gadiem 2023. gadā ekonomiskās aktivitātes līmenis kārtējo reizi sasniedza visaugstāko punktu pēdējo 20 gadu laikā – 69,6%, kamēr vidējais ES līmenis bija par 16,1 procentpunktiem mazāks jeb 53,5%. Tomēr iepriekš minētajās vecuma grupās Latvijā ir zemāks ekonomiskās aktivitātes līmenis kā Igaunijā (vecuma grupā 55-64 gadi – 80,6% un vecuma grupā no 60-64 gadiem – 71,8%), bet augstāks kā Lietuvā (vecuma grupā 55-64 gadi – 75,3% un vecuma grupā no 60-64 gadiem - 67,8%).

Nodarbinātības jomā gados vecākos iedzīvotājus Latvijā raksturo samērā augsta līdzdalība darba tirgū. 2023. gadā salīdzinājumā ar 2022. gadu nodarbinātības līmenis vecuma grupā 15-64 gadi paaugstinājās un tas bija 71,4% (2022. gadā – 71,3%) un tikai par 1 procentpunktu pārsniedza vidējo līmeni ES. Tomēr tas bija par 4,8 procentpunktiem zemāks kā Igaunijā (76,2) un 1,8 procentpunktiem zemāks kā Lietuvā (73,2%). Attiecīgi arī 2023. gadā bija vērojams personu vecumā 50-64 gadi nodarbinātības līmeņa pieaugums un tas bija 73,8% (ES vidējais rādītājs 70,0%), turklāt tas bija augstākais rādītājs pēdējo 15 gadu laikā (skat. 2.attēlu). Salīdzinājumā ar Zviedrijas (81,5%), Čehijas (81,1%), Islandes (83,2%), kā arī Igaunijas (79,0%) nodarbinātības līmeni Latvijā tas ir zemāks, kas, savukārt, nozīmē, ka valstī vēl ir potenciāls piesaistīt darba tirgum ekonomiski neaktīvos iedzīvotājus. Tomēr jāatzīmē, ka nodarbinātības līmenis šajā vecuma grupā atkal ir augstāks kā Lietuvā (72,7%). Savukārt personu vecumā no 65-74 gadi nodarbinātības līmenis 2023. gadā pieauga līdz 24,1% (2022. gadā - 22,2%), kas nozīmē, ka gandrīz katrs ceturtā šīs vecuma grupas iedzīvotājs ir nodarbināts, un tas bija trešais augstākais rādītājs ES (Igaunijā – 28,4%, Islandē 34,6%).Vidēji ES nodarbinātības līmenis šajā vecuma grupā bija vairāk kā uz pusi mazāks – 10,7%. Savukārt Lietuvā personu vecumā no 65-74 gadi nodarbinātības līmenis 2023. gadā bija par tikai 1,8 procentpunktiem mazāks kā Latvijā jeb 21,3%.

2023. gadā bezdarba līmenis vecuma grupā no 15-64 gadiem salīdzinājumā ar 2022. gadu samazinājās par 0,3 procentpunktiem un bija 6,8%, kā arī tas bija par 0,7 procentpunktiem augstāks kā vidēji ES (6,1%). Personu vecumā 50– 64 gadi bezdarba līmenis 2023. gadā bija - 6,2%, tomēr tas vēl joprojām pārsniedz vidējo rādītāju šajā vecuma grupā ES, kas 2023. gadā bija vien 4,5% (skat. 2.attēlu). Salīdzinājumam, Igaunijā šajā vecuma grupā bezdarba līmenis bija zemāks kā Latvijā un bija 6,1%, savukārt Lietuvā tas bija augstāks kā Latvijā – 7,8%.

2.attēls. *Nodarbinātības un bezdarba līmenis personām vecumā 50-64 gadi*

*Datu avots: Eurostat*

Gados vecāko iedzīvotāju situāciju darba tirgū ietekmē arī sabiedrībā un īpaši darba devēju vidū pastāvošie stereotipi par šo vecuma grupu. Pastāv uzskats, ka gados vecāko darbinieku nodarbinātība kavē jaunāko iedzīvotāju darba iespējas. Tomēr praksē pierādījumi šādam pieņēmumam nav atrasti. Tāpat gados vecāki darbinieki tiek saistīti ar veselības problēmām, darba kavēšanu, zemāku produktivitāti, motivācijas trūkumu pielāgoties izmaiņām, nevēlēšanos iesaistītes mācībās, kas bieži balstās tikai uz stereotipiem un nav pamatoti.

# **REĢISTRĒTAIS BEZDARBS**

2023. gada 31. decembrī Nodarbinātības valsts aģentūrā (NVA) bija reģistrēti 19 452 bezdarbnieki vecumā no 50 gadiem, kas bija 38,6% no kopējā reģistrētā bezdarbnieku skaita valstī (50 344). No tiem visvairāk - 35,4% jeb 6 892 personas bija vecākas par 60 gadiem.

Salīdzinājumā ar 2022. gadu ir samazinājies gan kopējais reģistrēto bezdarbnieku skaits, gan arī bezdarbnieku vecumā no 50 gadiem skaits (par 1 587 personām jeb 7,5%), attiecīgi arī ir samazinājies bezdarbnieku vecumā no 50 gadiem īpatsvars kopējā bezdarbnieku skaitā (skat. 3.attēlu).

3.attēls. *Reģistrētie bezdarbnieku vecumā virs 50 gadiem un bezdarba tendences*

*Datu avots: NVA*

Zemākais bezdarba līmenis 2023.gada decembrī reģistrēts Rīgas reģionā – 4,3%, bet augstākais bezdarba līmenis bija Latgales reģionā – 11,0%. Kurzemes reģionā bezdarba līmenis decembra beigās bija 6,2%, Vidzemes reģionā – 5,9%, un Zemgales reģionā – 5,5%. Visos valsts reģionos bija vērojama bezdarba līmeņa samazinājums salīdzinājumā ar iepriekšējā gada attiecīgo periodu.

Bezdarbnieku skaitā vecumā 50 gadi un vairāk visos reģionos bija vērojams samazinājums – Latgales (-12,6%), Zemgales (-7,0%), Rīgas reģionā (- 4,9%), Kurzemes (- 4,3%), un Vidzemes (-3,3%).

Latvijas reģionos joprojām būtiski atšķiras ekonomiskā aktivitāte un attiecīgi darba vietu lielākais īpatsvars koncentrējas Rīgā un Pierīgas reģionā, kamēr citos reģionos darba vietu skaits ir būtiski mazāks. 2023. gada beigās NVA datu bāzē bija 19 319 aktuālās brīvās darba vietas, kas, salīdzinot ar 2022. gada decembri, bija par 3 847 jeb 13,2% mazāk. Visvairāk aktuālās brīvās darba vietas bija Rīgas reģionā – 15 777 jeb 82% no visām aktuālajām brīvajām darba vietām.

Gados vecākām personām galvenais izaicinājums ir bezdarbs un īpaši ilgstošais bezdarbs, ko ietekmē tādi faktori kā zemāka mobilitāte gan attiecībā uz darbavietas maiņu, gan atgriešanos darba tirgū, stereotipi no darba devēju puses, izglītības un veselības aspekti, kā arī aprūpes pienākumi. Plaši izplatītas problēmas ilgstošā bezdarba gadījumā ir motivācijas trūkums meklēt darbu, nepietiekamas zināšanas un spējas, piedāvātajam darbiem neatbilstošs veselības stāvoklis, kā rezultātā nepieciešams cita veida darbs, atkarības problēmas, ko nepieciešams risināt, tādējādi veicinot ilgstošo bezdarbnieku iekļaušanos sabiedrībā un iekārtošanos pastāvīgā darbā.

Par ilgstošajiem bezdarbniekiem kļūst bezdarbnieki, kas NVA uzskaitē ir ilgāk par 12 mēnešiem jeb 1 gadu. Ilgstošie bezdarbnieki bieži vien ir ar novecojušām un darba tirgum neatbilstošām prasmēm un kvalifikāciju, bieži arī ar iepriekšējo darba pieredzi mazāk kvalificētos darbos, daudziem ir veselības problēmas, pastāv psiholoģiskas un atkarību problēmas.

2023. gada decembra beigās no NVA reģistrētajiem bezdarbniekiem vecumā 50 gadi un vairāk katrs ceturtais (25,5%) jeb 4 971 personas bija ilgstošais bezdarbnieks. Salīdzinājumā ar 2022. gada beigām šajā vecuma grupā ilgstošo bezdarbnieku īpatsvars ir samazinājies, proti, 2022. gada beigās katrs trešais (30,7%) jeb 6 456 personas bija ilgstošais bezdarbnieks. Tomēr 2023. gada decembra beigās no visiem reģistrētajiem ilgstošajiem bezdarbniekiem 61,9% ir bezdarbnieki vecumā 50 gadi un vairāk.

Tādējādi gados vecākās personas, nokļūstot bezdarba situācijā, pavada tajā ilgāku laiku salīdzinājumā ar citām bezdarbnieku grupām. Līdz ar to ir svarīgi pēc iespējas ilgāk noturēt gados vecākās personas darba tirgū, jo šīs vecuma grupas iedzīvotājiem ir ievērojami grūtāk atgriezties darba tirgū nekā jaunāka vecuma iedzīvotāju grupām. Vidējais bezdarba ilgums 2023. gada decembra beigās bija 120 dienas jeb nepilni 4 mēneši, kas, salīdzinot ar atbilstošo periodu pirms gada, ir par 4 dienām mazāk, bet vecuma grupai 50 gadi un vairāk bija 157 dienas jeb 5 mēneši, kas, salīdzinot ar atbilstošo periodu pirms gada, bija par10 dienām mazāk.

No reģistrēto bezdarbnieku vecumā 50 gadi un vairāk gadi kopskaita (19 452) 2023. gada decembra beigās 50,2% (9 764) bija sievietes un 49,8% (9 688) - vīrieši.

2023. gada decembra beigās 21,3% jeb katrs piektais no reģistrētajiem bezdarbniekiem vecumā 50 gadi un vairāk gadi bija bezdarbnieki ar invaliditāti un 39,2% – pirmspensijas vecuma bezdarbnieki.

20223 decembra beigās reģistrēto bezdarbnieku vecuma grupā 50 gadi un vairāk lielāko īpatsvaru veidoja bezdarbnieki ar profesionālo izglītību – 44,8% (8 680 personas) un ar vispārējo vidējo izglītību 27,5% (5 062 personas) (skat. 4.attēlu).

4.attēls. *Reģistrētā bezdarbnieka vecumā 50+ portrets*

|  |
| --- |
| **Bezdarbnieka portrets** (vecumā 50 gadi un vairāk)**(izmaiņas salīdzinājumā ar 2022. gada 31. decembri)** |
|  |

*Datu avots: NVA*

Lielākais bezdarbnieku vecumā 50 gadi un vairāk skaits sadalījumā pa profesijām pēc pēdējās nodarbošanās 2023. gada decembra beigās: palīgstrādnieks – 1 405, apkopējs – 819, mazumtirdzniecības veikala pārdevējs – 514, automobiļa vadītājs – 391, kravas automobiļa vadītājs – 390, sētnieks – 380, ceha strādnieks – 238, pārdevējs konsultants – 233, pavārs – 213, aprūpētājs – 201.

2023. gada 12 mēnešos darbā iekārtojušies 14 997 bezdarbnieki vecumā 50 gadi un vairāk, no kuriem 2 831 (19,9%) ir iekārtojušies darbā pēc kāda aktīvā NVA pasākuma pabeigšanas (izņemot KPP informatīvās dienas).

# **ATBALSTS GADOS VECĀKU IEDZĪVOTĀJU IEKĻAUŠANAI DARBA TIRGŪ**

Joprojām aktuāli ir 2016. gada 6. septembrī Ministru kabinetā apstiprinātās “Aktīvās novecošanās stratēģijas ilgākam un labākam darba mūžam Latvijā” četri rīcības virzieni, saskaņā ar kuriem varētu tikt sekmēta arī gados vecāku iedzīvotāju līdzdalība darba tirgū:

* Nodarbinātība – gados vecāku iedzīvotāju iekļaujošs darba tirgus.
* Izglītība – izglītoti un kompetenti gados vecākie darbinieki atbilstoši mainīgajiem darba tirgus apstākļiem.
* Veselība un aktīvs dzīvesveids – veselīgi un fiziski aktīvi gados vecākie iedzīvotāji, kas pēc iespējas ilgāk turpina aktīvu un neatkarīgu dzīvi.
* Sociālā drošība – sociāli aizsargāti gados vecākie iedzīvotāji.

Ilgāka un veselīgāka Latvijas iedzīvotāju darba mūža un kopējās ekonomiskās situācijas uzlabošanai, NVA īsteno tādus atbalsta pasākumus kā mācības (pārkvalifikācija, darba tirgū nepieciešamo pamatprasmju apguve, apmācība pie darba devēja u.c.), subsidētā nodarbinātība, algoti pagaidu sabiedriskie darbi, mazā biznesa vai pašnodarbinātības uzsākšana, individuālās konsultācijas un atbalsts (karjeras konsultants, psihologs, ergoterapeits u.c.), profesionālās piemērotības noteikšana, mentorings, reģionālās mobilitātes atbalsts u.c.

Atbalstu specifisku pakalpojumu veidā, kā, piemēram, individuālas psihologu konsultācijas, veicina personas pašapziņas paaugstināšanos un motivāciju integrēties darba tirgū, attiecīgi arī atbalsts darbavietu pielāgošana atbilstoši ergoterapeita sniegtajam atzinumam sniedz iespējas personām ar invaliditāti iekļauties darba tirgū.

Tiek īstenots atbalsts reģionālajai mobilitātei, kas ietver finanšu atlīdzību pirmajos četros darba tiesisko attiecību mēnešos transporta izdevumu segšanai par braucieniem no deklarētās dzīvesvietas uz darbavietu un atpakaļ un izdevumu kompensācijai par dzīvojamās telpas īri vai dzīvošanu dienesta viesnīcā.

Piemērotākie atbalsta pasākumi katram bezdarbniekam tiek noteikti individuālajā darba meklēšanas plānā. Arī vecāka gadagājuma cilvēku situācija darba tirgū ir jāvērtē individuāli, ņemot vērā katras personas specifiskos darba tirgus šķēršļus un iespējas. Būtisks izaicinājums ir personu ar arodslimībām un invaliditāti veiksmīga integrēšana darba tirgū atbilstošās darba vietās. Lai izmantotu šī darbaspēka daļas potenciālu, iespējams ar konsultantu palīdzību meklēt piemērotākos risinājumus atbilstoši personas profesionālajām dotībām, spējām, izglītības līmenim un veselības stāvoklim.

Tādejādi, ja gados vecākiem cilvēkiem, kuri vēlas iekļauties darba tirgū, ir nepieciešams atbalsts piemērotu vakanču atlasē, kā arī speciālista padoms par nodarbinātības iespējām atbilstoši interesēm, vēlmēm un iespējām, jebkurš interesents (nav nepieciešams būt bezdarbnieka statusā) var pieteikties individuālajai karjeras konsultācijai NVA, kā arī prasmju pilnveides atbalstam. 2023. gadā kopumā tika sniegtas 19 935 karjeras konsultācijas (2022. gadā – 19 809).

Sabiedrības novecošanās liek izvērtēt tradicionālos izglītības veidus un mudina izglītības iestādes veidot elastīgu izglītības piedāvājumu ar individuālu mācību iespējām un inovatīvām pieejām, veicināt izglītības sistēmas atvērtību visām vecumu grupām. Mūžizglītībai ir būtiska loma cilvēkkapitāla un indivīda prasmju un spēju stiprināšanā. Mūžizglītībai ir nozīmīga loma vecāka gadagājuma personu veiksmīgākai iesaistei darba tirgū, jo īpaši digitālo prasmju attīstībai, kas ir ļoti pieprasīta prasme darba tirgū. Tomēr gados vecāku iedzīvotāju iesaiste pieaugušo izglītībā ir salīdzinoši zema, kā arī mazāk izplatīta kā citās ES dalībvalstīs. Zemās iesaistes pieaugušo izglītības pasākumos līmeņa pamatā ir intereses trūkums no darbinieku un uzņēmumu puses, izmaksas, laika trūkums, informācijas un programmu pieejamība.

Nenoliedzami digitālās un valodu prasmes ir tās, kas ne tikai paver iespējas uz plašākām darba iespējām, bet arī uz labāk apmaksātu darbu. 2023. gadā tika uzsāktas 4 373 dalības svešvalodu apmācībā un 2 763 – datorprasmju apguvē (2022. gadā kopā – 2 212).

Jāatzīmē, ka 2023. gadā ir samazinājies e-apmācībās iesaistīto skaits. 2023. gadā kopā bija reģistrētas 359 dalības e-apmācībās, bet gadu iepriekš – 535, vienlaikus bija pieaudzis dalību skaits attālinātās mācībās Google programmās.

Savukārt brīvprātīgais darbs ir iespēja gados vecākiem cilvēkiem iekļauties sabiedrībā, gan ar savām zināšanām, prasmēm un pieredzi sniedzot vērtīgu ieguldījumu sabiedrībā, gan arī iegūstot jaunas zināšanas, prasmes un pieredzi. Personām ir iespēja reģistrēties tīmekļa vietnē [www.brivpratigie.lv](http://www.brivpratigie.lv) kā potenciālajam brīvprātīgā darba veicējam un pieteikties dažādu brīvprātīgo aktivitāšu īstenošanā un iesaistīties sabiedriski nozīmīgās aktivitātēs uz labas gribas pamata bez atlīdzības gūšanas, jaunu zināšanu un prasmju apgūšanai, savu prasmju pielietošanai un socializācijai.

1.tabula.*Personu vecumā 50+ iesaiste aktīvajos nodarbinātības un preventīvajos bezdarba mazināšanas pasākumos 2023. gadā (viena persona var piedalīties vairākos pasākumos)*

|  |  |
| --- | --- |
| **Pasākuma nosaukums** | **Uzsākto dalību skaits** |
| **Konsultācijas un individuālais atbalsts** |  |
| Karjeras konsultācijas | 19935 |
| Psihologa konsultācijas | 1202 |
| Profesionālās piemērotības noteikšana | 103 |
| Ergoterapeita pakalpojums | 182 |
| Atbalsta pasākumi personām ar atkarības problēmām (emocionālā stresa terapija, narkologa atzinuma saņemšana) | 51 |
| Atkarību ārstēšana – Minesotas programma | 32 |
| Mentora pakalpojumi | 4 |
| Atbalsts reģionālajai mobilitātei mācību un subsidētās nodarbinātības pasākumos | 459 |
| **Mācību pasākumi** |  |
| Konkurētspējas paaugstināšanas pasākumi, t.sk. informatīvās dienas | 6346 |
| Profesionālā tālākizglītība | 128 |
| Profesionālā pilnveide | 96 |
| Neformālās izglītības ieguve, tai skaitā: | 9012 |
| Valsts valodas mācības | 1435 |
| Svešvalodas | 4373 |
| Datorprasmju mācības | 2763 |
| Transportlīdzekļu vadītāju mācības | 189 |
| Traktortehnikas vadītāju mācības | 252 |
| E-apmācība, tai skaitā: | 359 |
| Motivācijas vēstules sagatavošana un sagatavošanās darba intervijai | 85 |
| Kā veidot efektīvu darba meklēšanas stratēģiju | 164 |
| Finanšu pratība | 110 |
| Mācības tiešsaistes kursu platformās | 32 |
| Attālinātās mācības Google programmās | 101 |
| Apmācība pie darba devēja (praktiskā apmācība) | 42 |
| Atbalsts profesionālās kompetences novērtēšanai | 11 |
| **Nodarbinātības pasākumi** |  |
| Subsidētā nodarbinātība, tai skaitā: | 170 |
| Mērķa grupas bezdarbnieki | 40 |
| Bezdarbnieki ar invaliditāti | 96 |
| Bezdarbnieki ar invaliditāti uz nenoteiktu laiku | 1 |
| Algu subsīdiju atbalsta pasākums | 33 |
| Darbam nepieciešamo iemaņu attīstības pasākums | 80 |
| Algoti pagaidu sabiedriskie darbi | 5123 |
| Pasākumi komercdarbības vai pašnodarbinātības uzsākšanai | 75 |
| Nodarbināto personu reģionālās mobilitātes veicināšana | 609 |
| Reģionālā mobilitāte darba devējam | 1 |

*Datu avots: NVA*

# **KOPSAVILKUMS**

Līdz ar sabiedrības novecošanos arī darba tirgus struktūra turpina mainīties, daudz lielāka loma tajā ir arī gados vecākiem nodarbinātajiem.

Demogrāfijas izmaiņu un attiecīgu izaicinājumu, tai skaitā sabiedrības novecošanās, rezultātā rodas jauni izaicinājumi ekonomiskās izaugsmes un ilgtspējīgas sociālās politikas nodrošināšanai. To risināšanai ir nepieciešama ilgtermiņa plānošana un attiecīgas ilgtspējīgas sociālās politikas izstrāde.

2023. gadā ekonomiskās aktivitātes līmenis vecuma grupā 55-64 gadi pārsniedza līmeni, kāds tas bija pirms Covid-19 pandēmijas 2020.gadā (74,6%), un bija 75,5% (ES vidējais līmenis – 67,0%). Savukārt, vecuma grupā no 60-64 gadiem 2023. gadā ekonomiskās aktivitātes līmenis kārtējo reizi sasniedza visaugstāko punktu pēdējo 20 gadu laikā – 69,6%, kamēr vidējais ES līmenis bija par 16,1 procentpunktiem mazāks jeb 53,5%.

Nodarbinātības jomā gados vecākos iedzīvotājus Latvijā raksturo samērā augsta līdzdalība darba tirgū. 2023. gadā bija vērojams personu vecumā 50-64 gadi nodarbinātības līmeņa pieaugums un tas bija 73,8% (ES vidējais rādītājs 70,0%), turklāt tas bija augtākais rādītājs pēdējo 15 gadu laikā.

Personu vecumā 50– 64 gadi bezdarba līmenis 2023. gadā bija - 6,2%, tomēr tas vēl joprojām pārsniedz vidējo rādītāju šajā vecuma grupā ES, kas 2023. gadā bija 4,5%

Iedzīvotāju vecuma struktūra arī turpmāk turpinās mainīties un darbaspēka resursi samazināsies, tāpēc jākoncentrējas uz esošo cilvēkresursu attīstību, rūpējoties par iedzīvotāju veselību, prasmēm un pašu cilvēku motivāciju pielāgoties un attīstīties, iegūt aizvien jaunas zināšanas un izpratni par jaunākajām tehnoloģijām, palikt darba tirgū ilgāk.

Zināšanu un prasmju pilnveidošana visa mūža garumā ir īpaši svarīga konkurētspējas saglabāšanai darba tirgū un jo īpaši gados vecākajiem cilvēkiem, tāpēc jāturpina cilvēku motivācijas pasākumi, lai mudinātu apgūt jaunas prasmes un iemaņas, kuras pieprasa mūsdienu mainīgais darba tirgus. Savukārt, pašiem cilvēkiem jāizmanto iespējas piedāvāt savas prasmes darba devējiem, būt aktīviem un sekot līdzi aktualitātēm darba tirgū.

Gados vecāko iedzīvotāju veselības stāvoklis lielā mērā ietekmē nodarbinātības iespējas un dzīves kvalitāti kopumā, tādējādi veselības veicināšanai ir būtiska nozīme, tai skaitā arī pašu cilvēku veselīgs dzīvesveids.

# **NODERĪGA INFORMĀCIJA**

* Iedzīvotāju skaits un tā izmaiņas

<https://stat.gov.lv/lv/statistikas-temas/iedzivotaji/iedzivotaju-skaits/247-iedzivotaju-skaits-un-ta-izmainas>

* Informatīvie ziņojumi par “Aktīvās novecošanas stratēģija ilgākam un labākam darba mūžam Latvijā” īstenošanas progresu:

<https://www.lm.gov.lv/lv/aktiva-novecosanas-0>

* Darba tirgus statistika:

<https://www.lm.gov.lv/lv/darba-tirgus-statistika-petijumi-publikacijas>

* Pasākumi bezdarbniekiem, darba meklētājiem un bezdarba riskam pakļautām personām:

<https://www.lm.gov.lv/lv/pasakumi-bezdarbniekiem-darba-mekletajiem-bezdarba-riskam-paklautam-personam>

* Darba tirgus prognozes, prasmes un mācību iespējas:

<https://www.lm.gov.lv/lv/darba-tirgus-prasmes-prasmju-prognozes-apmacibu-saraksti>